7UP ทำเม่าขวัญผวา! รูดต่อ 24% รวม 6 วันดิ่ง 60%
7UP ทำนักลงทุนขวัญผวา รูดต่อ 24% แตะ 1.37 บาท รวมแล้ว 6 วันดิ่ง 60.40% เชื่อเกิดแรงเทขายทำกำไร กังวลงบไตรมาส 2 ไม่ตามเป้า แถมโดนติด Cash Balance
7UP ทำนักลงทุนขวัญผวา รูดต่อ 24% แตะ 1.37 บาท รวมแล้ว 6 วันดิ่ง 60.40% เชื่อเกิดแรงเทขายทำกำไร กังวลงบไตรมาส 2 ไม่ตามเป้า แถมโดนติด Cash Balance
5 ส.ค. 2564

ผู้สื่อข่าวรายงานว่า วันนี้ (5 ส.ค. 64) ราคาหุ้นบริษัท เซเว่น ยูทิลิตี้ส์ แอนด์ พาวเวอร์ จำกัด (มหาชน) หรือ 7UP ณ เวลา 10.40 น. อยู่ที่ระดับ 1.36 บาท ลดลง 0.42 บาท หรือ 23.60% โดยทำจุดสูงสุดที่ 1.46 บาท และทำจุดต่ำสุดที่ 1.25 บาท ด้วยมูลค่าการซื้อขาย 1.29 พันล้านบาท

ทั้งนี้จากราคาหุ้นบนกระดานของ 7UP รูดต่อร่วม 6 วันทำให้ลงไปแล้ว 60.40% สำหรับราคาปรับตัวลงมีการลือว่าอาจเป็นการเทขายของนักลงทุนขาใหญ่ที่เข้าไปเก็บช่วงก่อนหน้า เพราะไม่อย่างนั้นราคาหุ้นไม่ลงหนักขนาดนี้และติดต่อกัน จึงทำให้หลายฝ่ายเชื่อกันว่าเกิดวงแตกเสียแล้วในการหมดรอบของการเก็งกำไร
ขณะเดียวกันเชื่อว่าผลการดำเนินงานไตรมาส 2/2564 ว่าอาจจะออกมาไม่ตามที่มีการประเมินไว้ก่อนหน้า ประกอบกับช่วงที่ผ่านมามีการเข้ามาเก็งกำไรในส่วนของที่ทางบริษัทเข้าไปซื้อหุ้นโกลด์ ชอร์ส เพิ่มเป็น 81% ในธุรกิจน้ำประปาในภูเก็ตหวังว่ามีการใช้น้ำเพิ่มขึ้นมาช่วยกระตุ้นรายได้หลังภูเก็ตเปิดรับต่างชาติเริ่ม 1 ก.ค. 2564 หลังฉีดวัคซีนแล้ว
โดยจากโครงการ “ภูเก็ตแซนด์บ็อกซ์” เปิดรับนักท่องเที่ยวจากต่างประเทศที่ได้รับการฉีดวัคซีนครบโดสแล้วมาเที่ยวภูเก็ตแบบไม่กักตัว ครบ 1 เดือนแรก ตั้งแต่วันที่ 1-31 ก.ค.ที่ผ่านมา ทางกระทรวงการท่องเที่ยวและกีฬาได้รวบรวมสถิติที่เกี่ยวข้อง พบว่ามีนักท่องเที่ยวเดินทางเข้าภูเก็ตแซนด์บ็อกซ์ 14,055 คน โดยประเทศที่มีจำนวนนักท่องเที่ยวสูงสุด 5 อันดับแรก คือสหรัฐ 1,802 คน, สหราชอาณาจักร 1,558 คน, อิสราเอล 1,455 คน, เยอรมนี 847 คน และฝรั่งเศส 839 คน มีจำนวนการจองห้องพักโรงแรมในภูเก็ตที่ได้มาตรฐาน SHA+ ตลอดเดือน ก.ค.ที่ผ่านมารวม 190,843 คืน
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา กล่าวว่า นักท่องเที่ยวจากต่างประเทศกว่า 1.4 หมื่นคนที่เดินทางเข้าภูเก็ตแซนด์บ็อกซ์ตลอดเดือนแรกที่เปิดดำเนินการ ช่วยสร้างรายได้แก่ภูเก็ต 829 ล้านบาท ค่าใช้จ่ายเฉลี่ย 58,982 บาทต่อทริป แบ่งเป็นค่าที่พักมากที่สุด 282 ล้านบาท ค่าซื้อสินค้าและบริการ 194 ล้านบาท ค่าอาหารและเครื่องดื่ม 175 ล้านบาท บริการทางการแพทย์และสุขภาพ 124 ล้านบาท และค่าใช้จ่ายอื่นๆ อีก 54 ล้านบาท
นอกจากนี้ “ตัวเลขการจองเดินทางเข้ามาภูเก็ตในเดือน ส.ค.นี้ จนถึงวันที่ 31 ก.ค. อยู่ที่ 8,000-9,000 คน ซึ่งในตอนแรกเรามองว่าหากตัวเลขนักท่องเที่ยวที่จะเข้ามาในเดือน ส.ค.น่าที่จะเพิ่มเป็น 25,000-30,000 คน หากตัวเลขในเดือน ก.ค.มีนักท่องเที่ยวเข้ามา 12,000-14,000 คน แต่เมื่อสถานการณ์เปลี่ยนไปมีการติดเชื้อเพิ่มสูงขึ้น ส่งผลต่อความเชื่อมั่นในการเดินทางเข้ามา คาดว่าตลอดทั้งเดือน ส.ค.นี้ นักท่องเที่ยวต่างชาติน่าจะเข้ามาภูเก็ตไม่เป็นไปตามตัวเลขที่ได้ประมาณการไว้ที่ 25,000 คนอย่างแน่นอน” นายกสมาคมธุรกิจการท่องเที่ยวภูเก็ต กล่าวและว่า
อย่างไรก็ตามการเปิดภูเกตแซนด์บ็อกซ์ตามที่จากข้อมูลข้างต้นถือว่าไม่เป็นตามเป้า และที่สำคัญมีผู้ติดเชื้อโควิด-19 เริ่มเพิ่มมากขึ้น จนสุดท้ายผู้ว่าทางภูเก็ตก็ออกมาประกาศปิดจังหวัดเข้าได้เฉพาะบุคคลที่จำเป็นเท่านั้น งานนี้เชื่อว่ายอดขายน้ำก็ยังชะงักออกไปอีก
ขณะที่เดียวกัน 7UP ยังโดน ต.ล.ท. จับให้ติดเกณฑ์ Cash Balance ถึง 24 ส.ค.2564